Ir-Regolament tal-Kunsill (KE) Nru 401/2004
tat-23 ta' Frar 2004
li jdaħħal, fl-okkażjoni ta' l-adeżjoni ta' Ċipru, ir-Repubblika Ċeka, l-Estonja, l-Ungerija, il-Latvja, il-Litwanja, Malta, il-Polonja, is-Slovakkja u s-Slovenja, miżuri speċjali tempoanji għar-reklutaġġ ta' uffiċjali tal-Komunitajiet Ewropej
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 283 tiegħu,
Wara li kkunsidra l-proposta mill-Kummissjoni, sottomessa wara konsultazzjoni mal-Kumitat tar-Regolamenti tal-Persunal,
Wara li kkunsidra l-opinjoni tal-Parlament Ewropew [1],
Wara li kkunsidra l-Opinjoni tal-Qorti tal-Ġustizzja [2],
Wara li kkunsidraw l-Opinjoni tal-Qorti tal-Verifika [3],
Billi:
(1) Fl-okkażjoni ta' l-adeżjoni ġejjiena ta' Ċipru, ir-Repubblika Ċeka, l-Estonja, l-Ungerija, il-Latvija, il-Lituwanja, Malta, il-Polonja, is-Slovakja u s-Slovenja, għandhom jiġu adottati miżuri speċjali temporanji li ma jsegwux ir-Regolamenti tal-Persunal tal-Komunitajiet Ewropej (ir-Regolamenti tal-Persunal).
(2) Minħabba n-numru ta' pajjiżi li se jaderixxu u n-numru tal-persuni involuti potenzalment, dawn il-miżuri, minkejja li temporanji, għandhom jissoktaw fis-seħħ għal perjodu sostanzjali ta' żmien. Il-31 ta' Diċembru 2010 jidher li huwa l-iktar data xierqa għall-iskadenza tagħhom.
(3) Minħabba n-natura eċċezzjonali tas-sitwazzjoni, u l-ħtiġijiet ġenerali mbassra għall-futur, għandhom jinżammu wkoll kompetizzjonijiet għar-reklutaġġ ta' l-uffiċjali li għandhom waħda mill-11-il lingwa uffiċjali bħala l-lingwa ewlenija tagħhom. Dan irid ikun skond l-ordni sabiex jiġi żġurat ir-rispett għall-prinċipji ddikjarati fl-Artikolu 27 tar-Regolamenti tal-Persunal, inkluż ir-reklutaġġ fuq bażi ġeografiku l-iktar wiesa' possibbli.
(4) Minħabba d-daqs eċċezzjonali ta' l-adeżjoni imminenti, dan ir-Regolament għandu jiġi adottat qabel id-data attwali ta' l-adeżjoni biex ikun jista' jsir ix-xogħol preparatorju kollu sabiex jippermetti r-reklutaġġ ppjanat isir malajr kemm jista' jkun wara l-adeżjoni,
ADOTTA DAN IR-REGOLAMENT:
Artikolu 1
1. Minkejja d-dispożizzjonijiet tat-tieni u t-tielet paragrafi ta' l-Artikolu 4, l-Artikolu 7(1), it-tielet paragrafu ta' l-Artikolu 27 u l-punti (a), (b) u (ċ) ta' l-Artikolu 29(1) tar-Regolamenti tal-Persunal, sal-31 ta' Diċembru 2010, jistgħu jimtlew il-postijiet vakanti, fil-limitu tan-numru allokat, filwaqt li jitqiesu d-diskussjonijiet dwar l-estimi finanzjarji, bil-ħatra taċ-ċittadini ta' Ċipru, ir-Repubblika Ċeka, l-Estonja, l-Ungerija, il-Latvja, il-Litwanja, Malta, il-Polonja, is-Slovakkja u s-Slovenja wara d-data attwali ta' l-adeżjoni tal-pajjiżi ikkonċernati.
2. Il-ħatriet għandhom isiru:
(a) għll-gradi kollha, wara d-data attwali ta' l-adeżjoni;
(b) għajr għall-gradi A1 u A2, wara l-kompetizzjonijiet fuq il-bażi kemm tal-kwalifiki u tat-testijiet organizzati kif speċifikat fl-Anness III mar-Regolamenti tal-Persunal.
Artikolu 2
Sal-31 ta' Diċembru 2010, għandhom isiru wkoll il-kompetizzjonijiet ġenerali għall-uffiċjali li jkollhom wad mill-11-il lingwa uffiċjali bħala l-lingwa ewlenija tagħhom; dawn il-kompetizzjonijiet għandhom ikopru b'mod simultanju dawn il-lingwi kollha.
Artikolu 3
Dan ir-Regolament għandu jidħol fis-seħħ fil-tielet jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-23 ta' Frar 2004.